ועדת הכנסת, כנסת 20, פרוטוקול מספר 185, 2016-12-15 00:15

יואב קיש: מי מציג את נושא חדש מאצלכם?

זהבה גלאון: אני.

יואב קיש: הרב גפני, שב איתנו לנושא חדש.

זהבה גלאון: צריך לחכות לאוסאמה, חכה, אל תתחיל.

יואב קיש: לחכות לאוסאמה?

זהבה גלאון: כן.

<קריאה: אפשר, בבקשה, להביא שני ניצבים מהקואליציה?

יואב קיש: טוב, אני מתחיל.

יואב קיש: אוסאמה תיכף יצטרף אלינו.

משה גפני: מה אתה מתחיל?

יואב קיש: לא מצביעים, יש דיון לפני זה, הם רוצים להסביר למה נושא חדש.

אחמד טיבי: אנחנו רוצים, הוא מישהו שמבין יותר טוב - - -

יואב קיש: אז, בבקשה, נושא חדש, חברת הכנסת זהבה גלאון תציג את זה.

זהבה גלאון: כן, אדוני, אני מבקשת לטעון לנושא חדש משני טעמים.

זהבה גלאון: קודם כל בגרסה החדשה שהוצגה לנו לפני 20 שניות בערך הוסף סעיף שלא היה בגרסה הקודמת.

יואב קיש: גפני, אתה תצטרך לענות לה.

משה גפני: כן, ודאי, כבוד הוא בשבילי.

זהבה גלאון: חבר הכנסת גפני, בגרסה שמוצגת בפנינו לעומת הגרסה הקודמת, בסעיף ההגדרות הוכנס סעיף שמדבר על מה זה רשות מקומית והוכנס 'לרבות רשות מקומית באזור יהודה ושומרון'.

זהבה גלאון: שיניתם גם כל מיני אחוזים, אבל אני לא רוצה להיכנס לזה, אני רוצה לטעון שההכנסה של רשות מקומית לרבות באזור יהודה ושומרון זה נושא חדש ואני רוצה לנמק.

זהבה גלאון: ביהודה ושומרון, בשטחים מה שנקרא.

זהבה גלאון: משלמים ארנונה לפי צו אלוף פיקוד.

זהבה גלאון: אלוף הפיקוד הוא - - - גפני, אתה לא תדע להשיב לי.

משה גפני: דקה, אני - - -

מיקי רוזנטל: סליחה, אני מפריע לו.

משה גפני: לא, אבל זה בהתייחסות לדברים שלך.

זהבה גלאון: תשתה קפה.

מיקי רוזנטל: גם אני אוהב אותך.

זהבה גלאון: אדוני, ביהודה ושומרון, מה שנקרא, בשטחים, יש - - -

משה גפני: אני, כשקמה 'דגל התורה' - - -

אחמד טיבי: זאת בדיחה שלא קשורה אליי.

משה גפני: זה לשם שינוי לא קשור אליך.

משה גפני: ביהדות החרדית לעשות מפלגה חדשה זה דבר כמעט בלתי אפשרי ואז באתי לרב שך ואמרתי לו 'אנחנו לא נעבור את אחוז החסימה', היה אגודת ישראל, ואז הוא אמר לי 'לך תשתה קפה', כשעשיתי לו את החשבון הוא אמר 'לך תשתה קפה' ועברנו את אחוז החסימה.

משה גפני: עכשיו את אומרת לו 'לך תשתה קפה'.

מיקי רוזנטל: אז גם אנחנו אולי נעבור את אחוז החסימה.

מנואל טרכטנברג: יש סיכוי שמפלגת העבודה תעבור את אחוז החסימה.

זהבה גלאון: אם זה לא היה עצוב זה היה מצחיק.

יואב קיש: כן.

זהבה גלאון: אני רוצה לומר כמה משפטים כלליים וחבר הכנסת סעדי שהוא עורך דין הוא ייתן - - -

יואב קיש: טוב, אני מבקש לנמק את כל הדברים בנושא חדש, לא רק הנושא הזה.

יואב קיש: אנחנו רוצים שאת כל הנושא שרוצים לטעון נטען עכשיו.

זהבה גלאון: ברור.

זהבה גלאון: זה מה שאני עושה.

זהבה גלאון: אני רוצה להגיד ככה, היום הולכים להקים קרן ארנונה ממשלתית, הקרן הזאת זה פול של כסף שיהיה בקרן הזאת כתוצאה מביטול עיר עולים.

יואב קיש: זה עוד כסף תוספתי.

זהבה גלאון: אני לא נכנסת כרגע לזה, בכסף תוספתי שהסכמתם עליו.

זהבה גלאון: אני לא נכנסת לזה כרגע, מהמסגרת שלכם.

זהבה גלאון: בשטחים נכון להיום אין הגדרה שנקראת עיר עולים ולכן הפול הזה שמגיע אליו הכסף, השטחים הם לא חלק מהפול הזה.

זהבה גלאון: הם לא מזרימים לפול הזה כסף ו - - - נכון שכשמפזרים את הכסף מהפול הזה מקבלות את זה רשויות שקודם לא העבירו לפול הזה, אבל איפה הבעיה?

זהבה גלאון: בשטחים משלמים ארנונה מכוחו של צו אלוף פיקוד, הכסף הזה הולך לטובת המינהל האזרחי, או אני לא יודעת לטובת מה, לטובת רווחתם של האנשים שחיים בשטחים.

מיקי לוי: ומתוקף זה כל הבסיסים משוחררים מתשלומי ארנונה.

זהבה גלאון: נכון, ממש ככה.

זהבה גלאון: הכסף הזה לא הולך, לא למשרד הפנים, לא לאוצר, לא לפול הזה שעכשיו אתם מקימים כאן במסגרת החוק הזה של קרן ארנונה ממשלתית.

זהבה גלאון: לא יכול להיות שעושים כאן מהלך שבעצם מייצר סיפוח בדלת האחורית, דהיינו - - -

בצלאל סמוטריץ': זה ממש בדלת הקדמית, לא בדלת האחורית.

זהבה גלאון: האמת, אם זה לא היה עצוב זה היה מצחיק.

זהבה גלאון: אדוני, אנחנו כאילו צוחקים והשעה נגדנו, אבל מה שעושה כאן חבר הכנסת סמוטריץ, הוא מפרפר את הקואליציה על האצבע הקטנה שלו ואתם משנים חקיקה - - -

בצלאל סמוטריץ': אפשר את זה על הסרטון בפריימריז שיהיה לי?

זהבה גלאון: זה מוקלט.

זהבה גלאון: אתם מכניסים עכשיו סעיף שלא היה במסגרת של ההצגה הקודמת של הצעת החוק.

זהבה גלאון: זה נושא חדש.

יואב קיש: טוב, נא לסיים.

יואב קיש: תודה.

יואב קיש: עכשיו אני רוצה לשאול, היו עוד נושאים שרצו לטעון נושא חדש בעניין הזה, מעבר לנושא של יהודה ושומרון?

משה גפני: אני ביקשתי להגיד שזה נושא חדש על כל הפרק.

יואב קיש: אוקיי.

משה גפני: האמת היא כזאת, אדוני היושב ראש, החוק המקורי היה לא ראוי מבחינתי וחשבתי שהיה צריך לשנות את זה ולכן טענתי נושא חדש, זה משנה את התמונה, עד שלאט לאט ראיתי בדרך מוועדת הכספים לפה שזה כן מתאים לעניין, למה זה מתאים לעניין?

זהבה גלאון: כל הדרך מפה לשם ראית?

זהבה גלאון: וואו וואו.

משה גפני: כן.

משה גפני: בכל אופן ליתר ביטחון אני אבקש שיצביעו על זה.

יואב קיש: אוקיי, כדי שכולם יגיעו להבנה שאתה הגעת אליה כרגע.

משה גפני: אני אגיד לך - - -

מנואל טרכטנברג: הרי עשינו את הדרך גם אנחנו משם לפה.

משה גפני: אתם חשבתם על משהו אחר.

זהבה גלאון: אנחנו חשבנו על הרב שך.

משה גפני: ואז התברר שבכל חוק ההסדרים זה דבר מקובל שמגישים הצעת חוק, הממשלה מגישה הצעת חוק בחוק ההסדרים, עושים את זה מהר, ועד שזה מגיע לפה - - -

מיקי רוזנטל: הליכוד עושה מזה צחוק ואז - - -

משה גפני: הם משנים בכמה טיוטות את מה שזה - - -

יואב קיש: אבל המהות נשארת.

משה גפני: כן, אז אני עכשיו באמת מתלבט בשאלה הזאת, האם זה באמת נושא חדש, כן או לא, כל הפרק, כל החוק הזה.

<יועצת משפטית: אם יש נושאים שטרם נדונו בוועדה ועוד לא הוקראו בוועדה וחבר כנסת ירצה לטעון לגביהם נושא חדש, זה שאתה עכשיו טוען על כל הפרק, זה לא יכול לחסום טענה אמיתית של נושא חדש בהמשך.

בצלאל סמוטריץ': לא הבנתי למה.

<יועצת משפטית: צריך לשים לב לזה.

אחמד טיבי: כלומר היא הבינה כך - - -

בצלאל סמוטריץ': רגע, הרב גפני, תביא את החוק ותקרא סעיף סעיף, תגיד 'זה חדש, זה חדש, זה חדש'.

יואב קיש: בצלאל.

יואב קיש: עם כל הכבוד ליועצת המשפטית של הוועדה אני רוצה להגיד בצורה הכי ברורה - - -

אחמד טיבי: ויש כבוד.

יואב קיש: בוודאי שיש כבוד, אני מאוד מעריך את ארבל.

יואב קיש: ארבל, הייתה החלטה שנבעה ממספר עקרונות שייתכן שהיו חדשים או לא ועלו להצבעה ועל העניין הזה, על ההחלטה הזו - - - אם יהיו דברים מהחלטה שהייתה קודם, שהצבענו עליה, יהיו חדשים בנוסח שאף אחד לא ראה זה לגיטימי, אבל מדבר הרב גפני על מה שנעשה בוועדה ולא על מה שעדיין לא נעשה בוועדה.

זהבה גלאון: לא, זה עוד לא נעשה.

משה גפני: לא, אבל אני הצבעתי עקרונית על הכול.

מיקי רוזנטל: הוא ביקש גורף, זה לא הגיוני.

<ארבל אסטרחן: יש סעיף שטרם הקריאו אותו.

משה גפני: הבנתי.

<ארבל אסטרחן: בסדר, אני מבינה שטוענים ככה וטוענים ככה ועושים זה בשביל לחסום טענת נושא חדש.

<ארבל אסטרחן: בסדר, באיזה שהוא שלב - - -

משה גפני: גברתי היועצת המשפטית, אני הצבעתי, זה לא דבר שהוא נעשה - - -

יואב קיש: באוויר.

משה גפני: הצבעתי על כל החוק מבלי שיהיה נוסח, הצבעתי על העקרונות.

משה גפני: הנוסח לא משנה, הוא נוסח, אבל הוא לא משנה מתוך כל מה שהיה.

משה גפני: אני, על מה שאני הצבעתי על כל החוק - - -

<ארבל אסטרחן: אי אפשר להחזיק במקל משני קצותיו, אם הצביעו כבר אי אפשר לטעון טענת נושא חדש.

<ארבל אסטרחן: טענת נושא חדש היא לפני ההצבעה.

<ארבל אסטרחן: אם יש טענת נושא חדש אסור להצביע.

<ארבל אסטרחן: אז אי אפשר לאחוז פה את המקל משני הצדדים.

יואב קיש: לא, אל"ף, נשמעה טענה - - -

זהבה גלאון: חבר הכנסת גפני, ברצינות, אני מבינה עברית, הבנתי כל מילה לחוד ממה שאמרת, לא הבנתי איך זה התחבר.

משה גפני: מי אמר שצריך לחבר אותם?

זהבה גלאון: לא הבנתי.

זהבה גלאון: לא, ברצינות.

יואב קיש: אני מציע ככה, אני רוצה לפתור את זה.

יואב קיש: קודם כל אני מבקש לענות לנושא שהעלתה חברת הכנסת זהבה גלאון ואני רוצה להגיד דבר נוסף, שאם בטיוטה שתתקבל, שהרי גם היא תעלה להצבעה, יהיו טענות לנושא חדש שבאמת לא יהיו אולי כחלק מאותן הבנות אנחנו נבוא ונדון בהן.

יואב קיש: אם מה שיגידו זה דברים שכבר דנו בוועדה, אני חושב שזה מן הראוי שלא ייעשה ו - - -

מיקי לוי: מה שאתה אומר, אדוני היושב ראש, שלא הכול נושא חדש, כל סעיף יידון שם ואם יהיה נושא חדש - - -

אחמד טיבי: הוא יבוא לפה.

יואב קיש: לא אם יהיה, אני אומר ככה - - -

זה מה שאמרה היועצת המשפטית.

<ארבל אסטרחן: אי אפשר לטעון נושא חדש על כל משפט, צריך לא לעשות ניצול לא ראוי של הסעיף הזה - - -

מיקי לוי: סליחה, גברתי, מאחר שהקואליציה עושה צחוק מכל העניין הזה - - -

יואב קיש: מיקי, אף אחד לא עושה צחוק.

מיקי לוי: אני עומד על דעתי שכל הנושאים החדשים, התגלו כאן דברים חדשים שלא ידענו אפילו לפני כן, שכל נושא חדש שנטען עליו יבוא לכאן, את רוצה לבוא לשם לבחון את זה משפטית אם זה חדש?

מיקי לוי: את מוזמנת, אבל אני עומד על זכותנו לבוא ולטעון טענת נושא חדש.

יואב קיש: אל"ף, לא צריך, יש יועצת משפטית לוועדה.

<ארבל אסטרחן: אני אומרת מצד אחד שאי אפשר מראש לטעון נושא חדש על הכול בשביל למנוע טענה.

מיקי לוי: אבל זה מר גפני עשה.

<ארבל אסטרחן: וגם לא ניתן סתם לטעון טענת נושא חדש רק - - -

יואב קיש: בדיוק, אל תנצלו את זה לסתם.

מיקי לוי: לא סתם.

יואב קיש: הטענה שחברת הכנסת זהבה גלאון העלתה היא בהחלט טענה שאני רוצה - - -

אוסאמה סעדי: אני רוצה לפני - - -

יואב קיש: הרב גפני, לפני שאתה עונה לטענה של חברת הכנסת גלאון מבקש חבר הכנסת סעדי לומר עוד כמה מילים בנושא ואחרי זה תענה לשניהם, ואז נלך להצבעות.

יואב קיש: בבקשה.

אוסאמה סעדי: אדוני היושב ראש, חבריי חברי הכנסת, אנחנו היום רק סיימנו לדון ולנמק את ההסתייגויות בחוק ההסדרה ושם עלו טענות וגם שמענו חוות דעת, לרבות חוות דעתו של היועץ המשפטי לממשלה, היועץ המשפטי לכנסת, היועצים המשפטיים של הוועדה המשותפת, המשנה ליועץ המשפטי לענייני משפט בינלאומי שנשמע בדלתיים סגורות וגם היועץ המשפטי של משרד הביטחון ושל מערכת הביטחון.

יואב קיש: אוסאמה, לענייננו, בבקשה.

אוסאמה סעדי: זה בדיוק אני נכנס לעניין, כולם אמרו שאין חקיקה ישירה של הכנסת על השטחים המוחזקים - - -

יואב קיש: בצלאל, שמעת?

יואב קיש: הוא אומר שבחוק - - -

אוסאמה סעדי: שנייה.

אוסאמה סעדי: הסמכות שם, שם חלים דיני התפיסה הלוחמתית, זאת אומרת הריבון שם הוא מפקד האזור שיש לו אך ורק סמכות חקיקה שם ולכן פה, בחוק ההסדרה, אתם היוזמים, אמרתם ש'אנחנו לא רוצים להחיל, לא רוצים לספח, רוצים רק להסדיר כמה נקודות, כמה יישובים'.

אוסאמה סעדי: פה זה כל כך שקוף וברור ובצדק אמר סמוטריץ, כשהיינו שם, מדובר בחוק הסדרה שני.

אוסאמה סעדי: למה אתם מסתירים את זה?

בצלאל סמוטריץ': אני לא אמרתי דבר כזה.

אוסאמה סעדי: אמרת את זה ואל תחזור בך.

אוסאמה סעדי: אמרת את זה, מדובר בחוק הסדרה - - -

אחמד טיבי: אף פעם לא היית פחדן.

אוסאמה סעדי: אל תהיה פחדן, הכנסת את זה - - -

בצלאל סמוטריץ': אל תקשרו לי כתרים שלא אמרתי.

בצלאל סמוטריץ': מישהו שם אמר מסביב - - -

אוסאמה סעדי: אמרת את זה וכתוב, אדוני, שבקריאה הראשונה, בטופס הכחול, במחברת הכחולה, היה כתוב 'רשות מקומית, עירייה או מועצה מקומית' ושמענו את סמוטריץ בדיבורים שלו בוועדת הכספים - - -

אחמד טיבי: שאיים.

אוסאמה סעדי: שאמר 'רשות מקומית ומועצה מקומית בתוך תחומי ישראל ואני הולך לתקן את זה ולהגיש הצעת חוק על זה'.

אוסאמה סעדי: אז עכשיו הוא עשה את זה בדרך שאיים, איך שעכשיו גם עודד פורר מאיים, שהוא לא יצביע בעד זה אם העולים לא יעלו על 15% או 20%, אז גם סמוטריץ אומר, 'אני לא אצביע על זה אלא אם תכניסו - - -', ומכניסים פה, 'לרבות רשות מקומית באזור יהודה ושומרון'.

אוסאמה סעדי: אני מבקש שזה יועבר לעיונו ולחוות דעתו של היועץ המשפטי לממשלה.

אוסאמה סעדי: אי אפשר לעבור על זה - - -

זהבה גלאון: של הכנסת.

אוסאמה סעדי: ושל הכנסת, אבל גם הייעוץ המשפטי לממשלה, כי אנחנו קיבלנו חוות דעת - - -

בצלאל סמוטריץ': אני מציע שתעבירו את זה ישר להאג ותקבלו חוות דעת מהאג.

אוסאמה סעדי: אחרי זה נעביר את זה גם להאג.

יואב קיש: תודה.

יואב קיש: גפני, בבקשה.

מיקי לוי: אנחנו מבקשים - - -

יואב קיש: לא להפריע עכשיו.

יואב קיש: אתה תשמע עכשיו את גפני ואחרי זה נראה מה עושים.

יואב קיש: אין בעיה.

יואב קיש: אני סבור שהחוק הזה, להוציא את הנושא של יהודה ושומרון, שטענה חברת הכנסת זהבה גלאון, זה ממש נושא חדש.

אחמד טיבי: אתה ממש האמנת לה שרק היא טענה?

בצלאל סמוטריץ': גפני, דווקא תדע לך שזה ממש לא נושא חדש.

אחמד טיבי: אני אמרתי branding new אפילו.

משה גפני: חבר הכנסת אחמד טיבי וחברת הכנסת זהבה גלאון ואחרים טענו לגבי העניין הזה.

משה גפני: אני חושב שזה נושא חדש מכיוון שזה לא דבר - - - אני יושב ראש הוועדה, אני לא הוספתי את זה בעקבות - - -

אחמד טיבי: אתה אומר הכיבוש קיים מ-67' כבר, זה לא חדש.

משה גפני: לא, אני לא מדבר על הכיבוש ולא על 67', אני דווקא - - -

זהבה גלאון: אז מי הוסיף את זה, גפני?

יואב קיש: תנו לו רגע לדבר.

משה גפני: החלק החוקי של העניין - - -

זהבה גלאון: זה לא היה בגרסה הקודמת.

משה גפני: אני אבקש מהיועצים - - -

אחמד טיבי: גפני, גם אתה לא הסכמת ל - - -

זהבה גלאון: זה לא היה בגרסה הקודמת.

יואב קיש: רגע, טיבי.

יואב קיש: אל תפריעו לו.

יואב קיש: זהבה, הקשבנו לך, עכשיו נותנים לך תשובה ואתם לא נותנים לו לדבר.

זהבה גלאון: לא, הוא רגיל.

משה גפני: - - - נושא חדש.

משה גפני: זה הטיעון פה, הרי אנחנו לא מדברים על המהות, על המהות נדבר בוועדה.

יואב קיש: נכון.

משה גפני: היועצים המשפטיים אומרים שזה המצב, אני לא רוצה אפילו לפרש את הדברים שלהם וצריך להצביע פה אם באמת זה נושא חדש, כן או לא, וההחלטה כאן בוועדה תקבע אם אנחנו נדון בזה בוועדת הכספים.

משה גפני: אם הרוב יאמר שזה לא נושא חדש, יהיה שם דיון ואני אבקש מהיועצים המשפטיים שינמקו את הדברים האלה.

משה גפני: לגבי שאר החוק, קודם כל אני סבור שאין שם דברים שהם יותר דרמטיים ממה שהיה בחוק המקורי.

משה גפני: נכנסנו יותר לפרטים, עשינו שם דברים שהם לא שינו באופן מהותי את הדברים, אבל בכל אופן זה נושא חדש, אז אני מבקש את הכרעת ועדת הכנסת בעניין.

יואב קיש: טוב.

יואב קיש: מיקי, רצית לדבר.

יואב קיש: בצלאל אחריו.

מיקי לוי: אין לי בעיה שכל זמן שיושבים ביהודה ושומרון יצטרכו להעביר להם תקציבים כפי שצריך, כל זמן שיש שם ישראלים, יהודים לצורך העניין.

מיקי לוי: דעתי לא נוחה מהדרך העקומה שזה נעשה.

מיקי לוי: זה אולי כשר, אבל זה מה זה מסריח וכאן אני רוצה לשאול אותך באמת האם זו הדרך, דרך החוק הזה, של ערי העולים והארנונה להעביר את התקציבים ליהודה ושומרון.

מיקי לוי: אני מבקש חוות דעת משפטית.

יואב קיש: אבל זה לא הדיון.

יואב קיש: אתה צריך לבקש מהיועצת המשפטית של ועדת הכספים.

בצלאל סמוטריץ': לא הבנתי.

מיקי לוי: אני מבקש מהוועדה שלו.

יואב קיש: זה לא הדיון.

יואב קיש: אנחנו כרגע בדיון דנים האם הנושא הזה של החזר קרן הארנונה גם ליישובים ביהודה ושומרון, האם זה נושא חדש, כן או לא.

יואב קיש: בבקשה, בצלאל.

בצלאל סמוטריץ': אדוני היושב ראש, בהיבט התקנוני ברור שזה לא נושא חדש, סך הכול הייתה כאן איזה שהיא הבהרה שנדרשה.

בצלאל סמוטריץ': אם יש קרן ארנונה שהולכת להתחלק על כלל הרשויות המוניציפליות במדינת ישראל, שגרים בהם אזרחי מדינת ישראל שזכאים לשירותים - - -

אוסאמה סעדי: במדינת ישראל.

אוסאמה סעדי: זה בדיוק העניין.

בצלאל סמוטריץ': גם ביהודה ושומרון.

אוסאמה סעדי: זה במדינת ישראל ועכשיו אתה מוסיף מחוץ למדינת ישראל.

אוסאמה סעדי: הוא אמר את זה.

בצלאל סמוטריץ': אתה דיברת, נכון, אוסאמה?

בצלאל סמוטריץ': אתה רוצה להגיד עוד משהו?

בצלאל סמוטריץ': יואב, תן לו לדבר גם משהו, שהוא יגמור ואז אני אוכל לדבר בנחת.

יואב קיש: תמשיך, בצלאל, תמשיך.

בצלאל סמוטריץ': לכן ברור שאין פה שום דבר חדש וכמו שמשנים טיפה את הקריטריונים, זה לא דבר חדש, אין פה שום שינוי, זה הדבר הטריוויאלי והמתבקש והחוקתי, אגב.

בצלאל סמוטריץ': כל דבר אחר, נניח שהחוק הזה לא היה מכיל את יו"ש הוא היה לא חוקתי בעליל, אפשר היה לפסול אותו בשל אפליה, היעדר שוויון.

בצלאל סמוטריץ': מה כן חדש פה?

בצלאל סמוטריץ': וזה לצערי הרב חדש, שאזרחי מדינת ישראל, 450,000 אזרחים תושבי יהודה ושומרון שמשרתים בצבא, עושים מילואים ומשלמים מסים, מפסיקים להיות מופלים לרעה.

בצלאל סמוטריץ': שנים מפלים אותם לרעה.

בצלאל סמוטריץ': מכיוון שהדין הישראלי לא חל שם אוטומטית אז המון המון המון דברים - - - דיני עבודה לא חלים, אפשר לפטר אישה בהיריון ואנחנו אזרחים סוג ד'.

בצלאל סמוטריץ': אז זה חדש, שיש ממשלת ימין שלא מוכנה להפלות.

בצלאל סמוטריץ': אגב, היא לא נותנת שקל אחד נוסף, אחד אחד מההתיישבות לא יקבל שקל נוסף מעבר לקריטריונים של אחרים, הפריפריאלי, הסוציואקונומי והעולים, אותם פרמטרים בדיוק.

בצלאל סמוטריץ': אבל כמו שלא ייתכן שהם יופלו בהטבות המס, ואנחנו בעזרת ה' הולכים בשבועות הקרובים ממש לתקן את הנושא הזה, הם מופלים וחצי, כך הם גם לא יכולים להיות מופלים כאשר עכשיו עושים קרן שאמורה לתמוך בכל הרשויות המקומיות במדינת ישראל, לא יכול להיות שהרשויות המקומיות ביו"ש לא יהיו חלק מהדבר הזה.

יואב קיש: טוב, תודה.

יואב קיש: מיקי, בבקשה.

מיקי רוזנטל: אני מבקש את ההתייחסות של הייעוץ המשפטי לסוגיה, בעיקר בגלל שיש פה רשות חדשה שלא הייתה מוזכרת בכלל בחוק הקודם והכוונה כמובן לאלוף הפיקוד, שהוא הריבון ביהודה ושומרון וכל מסלול התשלומים וההסדר - - -

בצלאל סמוטריץ': זה ממש לא עובר דרכו, אתה ממש טועה.

בצלאל סמוטריץ': אני אסביר, תקציבי משרד החינוך עוברים ישירות, ממשרד הפנים עוברים ישירות, אין שום דבר תקציבי ברשויות המקומיות שעובר דרך המינהל האזרחי.

מיקי רוזנטל: התשובה היא שזה לא נכון.

בצלאל סמוטריץ': מיקי, זו בורות ממש.

מיקי רוזנטל: יכול להיות - - -

בצלאל סמוטריץ': אני חושב שאני קצת מכיר את התקציבים ביהודה ושומרון.

מיקי רוזנטל: גם אני.

בצלאל סמוטריץ': קצת, לא הרבה.

מיקי רוזנטל: גם אני קצת מכיר.

בצלאל סמוטריץ': שום תקציב לא עובר דרך המינהל האזרחי.

בצלאל סמוטריץ': ליהודים, רק לערבים.

מיקי רוזנטל: ביהודה ושומרון יש דין פרסונלי, חלק מהחוקים חלים עליהם מתוקף היותם אזרחי מדינת ישראל, אבל כשאנחנו מדברים על הריבונות, הריבונות איננה של מדינת ישראל, נקודה.

יואב קיש: טוב, אני רוצה להגיד כמה - - -

אוסאמה סעדי: אפשר הערה?

יואב קיש: לא, אוסאמה, חכה.

אוסאמה סעדי: הערה, בעקבות סמוטריץ.

יואב קיש: עוד רגע, אתה תקבל.

אוסאמה סעדי: אוקיי.

יואב קיש: את יכולה להתייחס?

יואב קיש: אני רוצה לשמוע את התייחסות היועצת המשפטית של ועדת הכספים, הטענה שרשויות מקומיות ועיריות ביהודה ושומרון זה נושא חדש, כן או לא.

יואב קיש: בבקשה.

<שגית אפיק: אז התשובה היא שזה לא נושא חדש כיוון ש - - -

מיקי לוי: אפילו היא צוחקת על השאלות האלה.

יואב קיש: אני לא יודע אם היא מסכימה או לא, צריך לשאול.

<שגית אפיק: אני אגיד שני דברים.

<שגית אפיק: טענת נושא חדש בוועדה נטענה על המדד החברתי כלכלי, כי חבר הכנסת אחמד טיבי טען את זה על המדד החברתי כלכלי ועוד לא הגענו אפילו ליהודה ושומרון, אבל שני העניינים גם יחד הם לא נושא חדש.

<שגית אפיק: גם הפרק כולו, כפי שטען יושב ראש הוועדה, הוא לא נושא חדש.

<שגית אפיק: כיוון שקרן הארנונה זה פרק שהוטמן מלכתחילה בנוסח הכחול של הצעת חוק ההסדרים, הפרק היה חסר הוראות מהותיות שהוועדה ביקשה להכניס, כל ההוראות שהוכנסו הן הוראות שבעצם באו לעגן עקרונות של קריטריונים ופרמטרים לחלוקת כספי הקרן ולכן זה לא נושא חדש.

<שגית אפיק: לעניין יהודה ושומרון, גם זה לא נושא חדש, כיוון שהפרק נועד מלכתחילה לחול על כל הרשויות המקומיות, על כל המועצות המקומיות והאזוריות.

<שגית אפיק: ההערה לגבי יהודה ושומרון הוכנסה בעקבות כך שהממשלה גילתה שזה לא הוכנס מלכתחילה.

<שגית אפיק: הרשויות המקומיות ביהודה ושומרון לעניין זה מקבלות מענקי איזון, קרן הארנונה מחלקת תקציבים בדומה למענקי האיזון.

<שגית אפיק: אחרי שהממשלה גילתה שיש בעיה לגבי יהודה ושומרון ושהם לא הוכנסו במקור נעשתה בדיקה במשרד המשפטים האם אפשר להכניס אותם בנוסח, הם מצאו שכן כיוון שיש דמיון רב בין הקרן לבין מענקי האיזון.

יואב קיש: טוב, זו כבר התשובה בוועדה שלך.

יואב קיש: אנחנו דיברנו על האם זה חדש או לא - - -

<שגית אפיק: זה לא נושא חדש.

יואב קיש: וזו ההתייחסות העקרונית.

יואב קיש: אוסאמה, בבקשה.

אוסאמה סעדי: אני חושב שמהדברים של שגית רואים בבירור שמדובר בנושא חדש.

אוסאמה סעדי: כי אם היא אומרת שהממשלה התכוונה מלכתחילה - - -

<קריאה: גילתה.

אוסאמה סעדי: גילתה שאין היישובים האלה ואחרי זה התברר לה והיא רצתה להוסיף את זה, אז זה בדיוק נושא חדש.

יואב קיש: לא להוסיף, זה להבהיר את הניסוח.

<שגית אפיק: להבהיר את ה - - -

אוסאמה סעדי: מה זה להבהיר?

אוסאמה סעדי: מה זה?

יואב קיש: אז אתה יכול להגיד שגם ההחלטה - - -

אוסאמה סעדי: זו לא הבהרה.

יואב קיש: הכול זה הבהרה של המהות.

אוסאמה סעדי: זו לא הבהרה - - -

מיקי לוי: סמוטריץ, תנוח דעתך כי זה - - -

יואב קיש: רגע, תן לאוסאמה לסיים.

אוסאמה סעדי: שגית, אני מבקש, אנחנו יודעים שיש ויכוח בין משרד המשפטים ליועץ המשפטי לממשלה והיועץ המשפטי לממשלה, דעתו היא לא כדעת משרד המשפטים והיועץ המשפטי לממשלה כתב במפורש - - -

יואב קיש: זה לא הממשלה פה עכשיו.

יואב קיש: אנחנו בכנסת - - -

אוסאמה סעדי: לא, על נוסח חדש, אני מבקש לקבל את חוות דעתו של היועץ המשפטי לממשלה על התוספת הזאת - - -

<שגית אפיק: חבר הכנסת אוסאמה - - -

יואב קיש: ועדת הכנסת תחליט אם זה נושא חדש או לא.

אוסאמה סעדי: אתה לא יכול להחליט.

יואב קיש: ועדת הכנסת תחליט, אתה תלך לוועדת הכספים אחרי זה יחד איתי ושם תעשה את הדיון שאתה מבקש לעשות.

יואב קיש: ועדת הכנסת תחליט אם זה נושא חדש או לא, נקודה.

אוסאמה סעדי: אז אני אומר נושא חדש, ברור, זה לא היה במקור.

משה גפני: - - - ועדת הכנסת עומדת להחליט - - -

יואב קיש: בסדר, הרי הוא גם יכול לעשות רביזיה על ועדת הכנסת, אתה יודע.

יואב קיש: אני רוצה בהקשר לעניין הזה לחדד את המהות של מה שאנחנו עושים.

מיקי רוזנטל: אני רק רוצה להבין מהיועצת המשפטית, המשמעות היא שגם כפרים פלסטינים יקבלו מענקים מהקרן הזה?

מיקי רוזנטל: כי הם גם תחת אותו צו.

<שגית אפיק: זו שאלה שנברר אצלנו בוועדה, זה לא קשור לשאלה של נושא חדש.

יואב קיש: חמש דקות הפסקה, התייעצות סיעתית.

יואב קיש: ברבע ל- אנחנו פה בחזרה.

יואב קיש: אנחנו הולכים להצביע.

יואב קיש: אני עובר להצבעה.

יואב קיש: מי בעד שהעניין הוא נושא חדש, שירים את ידו.

יואב קיש: נא לראות שאנחנו לא מצביעים - - - זהבה, את לא מצביעה אצלנו.

בצלאל סמוטריץ': זו הייתה הצבעה כפולה.

בצלאל סמוטריץ': זה היה בתום לב?

זהבה גלאון: אנחנו לא חברים פה, נכון.

יואב קיש: חמש.

יואב קיש: מי נגד?

יואב קיש: ירים את ידו.

יואב קיש: שבע נגד חדש, נושא חדש נפל.

יואב קיש: בעד – 5

יואב קיש: נמנעים – אין טענת נושא חדש נדחתה.

אוסאמה סעדי: רביזיה.

יואב קיש: מי מנמק את הרביזיה?

יואב קיש: נמק את הרביזיה, בבקשה.

אוסאמה סעדי: אדוני היושב ראש, אנחנו מבקשים רביזיה ואנחנו טוענים שמדובר בנושא חדש מובהק וברור.

אוסאמה סעדי: אפילו מדברי היועצת המשפטית עצמה, שגילתה בהגינותה שהממשלה רצתה מלכתחילה אבל הייתה תקלה - - -

יואב קיש: רק להבהיר, היא אמרה שהממשלה מבהירה את כוונותיה, שזה לא חדש ושהיא רק מבהירה.

אוסאמה סעדי: לא, היא אמרה שהם התכוונו, כשראו שזה לא כלול בהצעה המקורית, אז עכשיו רצו ותיקנו את זה.

אוסאמה סעדי: זה בדיוק מה שהיא אמרה, תחזור על הפרוטוקול.

אוסאמה סעדי: גם סמוּטריץ, שלמעשה הוא שביקש להוסיף את התוספת הזאת אמר 'אנחנו - - -

בצלאל סמוטריץ': אוסאמה, סמוטריץ בחולם.

אוסאמה סעדי: סמוֹטריץ הודה בהגינותו שמדובר בחידוש שהם רוצים עכשיו לכתוב כל דבר בחוקים האלה ולכן ברור שבהצעה המקורית הנושא הזה של יו"ש לא עלה, עכשיו אתם מכניסים את זה, ברור שזה נושא חדש ולכן אנחנו טוענים שזה נושא חדש.

יואב קיש: תודה.

יואב קיש: אני רק יכול להגיד שאמרה פה היועצת המשפטית של ועדת הכספים שהממשלה רצתה להבהיר את כוונתה ולא דובר בכוונה חדשה ולכן היא לא רואה את זה כנושא חדש.

יואב קיש: אני מצביע עכשיו על הרביזיה בנוגע לנושא חדש.

יואב קיש: אני רוצה להסביר, מי שמצביע בעד הרביזיה זה אומר שהוא טוען שצריך לפתוח את ההחלטה של ועדת הכנסת מחדש, מי שמתנגד למעשה שומר על ההחלטה הקודמת.

יואב קיש: אז מי בעד הרביזיה?

יואב קיש: שירים את ידו.

יואב קיש: נא לספור.

<קריאה: שישה.

יואב קיש: מי נגד?

יואב קיש: שמונה.

יואב קיש: הרביזיה נדחתה.

יואב קיש: בעד – 6

יואב קיש: נמנעים – אין הרביזיה נדחתה.

יואב קיש: אנחנו סוגרים את הדיון.